Louise Frevert (DF), 2004-01-23:
Det er et virkelig godt initiativ, som kulturministeren her er kommet med i den redegørelse om det danske sprog.
Der har alt for længe været en forfladigelse af det danske sprog.
I de sidste 30 år har der været en tendens til at bruge mere slang og en ligegyldighed over for at tale et korrekt og pænt dansk.
Ligeledes har den grammatiske del af det danske sprog været underprioriteret med det resultat, at vi har nogle generationer af unge mennesker, der har svært ved at formulere sig og have en korrekt retskrivning.
De initiativer, der bliver lagt op til her i redegørelsen, er strålende, bl.a. at man afskaffer det antal dobbeltformer inden for stavningen, som er fremkommet i årenes løb, og at der i fremtiden kun er ét kommasystem i dansk sprog.
Et forslag, som allerede er tiltrådt.
Sproget er jo vort vigtigste kommunikationsmiddel, og hvis vi ikke er i stand til at kommunikere i klare vendinger, vil der hurtigt opstå misforståelser.
Det kender mange af os herinde alt for godt.
Læreruddannelsen skal revurderes i nær fremtid, og Dansk Folkeparti mener, at vi skal have dansk tilbage som et selvstændigt fag, men også at dansk som udgangspunkt skal være obligatorisk for alle lærerstuderende, uanset hvad de ellers skal have af linjefag.
Uden et stærkt dansk vil man ikke være i stand til at kunne videreformidle andre fag.
I redegørelsen bliver det fremhævet, at det er det talte sprog, rent grammatisk, man skal sætte i højsædet, og de forskellige initiativer, der er nævnt, kan Dansk Folkeparti kun bifalde.
Vi synes dog, at der mangler et vigtigt element, nemlig at man også bør satse mere på at få en korrekt udtale i det danske sprog, ikke for at gå tilbage til 1940'ernes småaffekterede stil, men der er rent faktisk alt for mange danskere, som snupper endelserne af, og som bruger fyldord som øh, ikke og altså, når de taler.
Det gør sproget uldent og kan mange gange forringe budskabet, samtidig med at der er en tendens til en forfladigelse i udtalen af ordene.
Vi mener, det er vigtigt, at man har fokus på dette i den fremtidige sprogundervisning og i sprogarbejdet.
Derfor ønsker Dansk Folkeparti tiltag i den retning og vil på det kraftigste opfordre ministeren til et sådant initiativ.
Så jeg vil i den forbindelse spørge, hvad ministeren har tænkt sig at gøre ved det. Også forråelsen af det danske sprog skal der dæmmes op for.
Jeg er en smule ked af, at der kun er overladt en enkelt linje på side 9 i redegørelsen til forråelsen af det danske sprog, idet der har været en voldsom tendens verden over til at bruge negativt ladede ord og grove ord, som kan være seksuelt orienterede eller ondskabsfulde, og den forråelse af sproget skal vi være meget opmærksomme på.
Vores sprog er en stor del af vores identitet og har mange nuancer, hvis vi har kendskab til ordforrådet.
Desværre sætter vi ikke i fokus, at det danske sprog er lige så nuanceret som engelsk.
Vi plejer at sige, at engelsk er et mere udtryksfuldt sprog og har flere dækkende ord, men det er ikke hele sandheden.
Vi skal ikke tilsidesætte vort eget sprog, men være stolte af, at vi har et sprog, der er udtryksfuldt, og som giver os mulighed for at kommunikere på en vidunderlig og farverig måde.
Det kræver dog, at de personer, som underviser i sproget, og som formidler sproget både i den trykte presse, i medierne, i litteraturen, på film osv., har et formfuldendt og korrekt dansk, da de skal være rollemodeller for de næste generationer.
Alt i alt er Dansk Folkeparti ovenud glade for, at man fremover tager hul på diskussionen, hvor vi skal være opmærksomme på at holde det danske sprog i hævd.
Hvis vi først begynder at miste domæne, vil vi signalere mindreværdskomplekser, og det er der ikke nogen grund til overhovedet.
Vi skal være stolte af vort sprog, det er smukt, det er vores kulturarv, og det er vores kommunikation udadtil.